《壶山四景图 其四》
明代·吴希贤

长河浩浩寒无潮，夜风吹雪声萧萧。平明日出耀晴彩，万树璚花犹未消。

湖南画管松篁里，锦帐氍毹人未起。湖北朱楼翠幕深，兽炭红炉酌香𨣞。

竹篱茅屋是谁家，瓦鼎敲冰自煮茶。布衣当年冷似铁，蹇驴随处吟梅花。

笑渠富贵总尘俗，一味清寒贫亦足。

作者简介：（1437—1489）福建莆田人，名衍，以字行，改字汝贤。天顺八年进士。授检讨。幼敏异，精《毛诗》。性豪迈负奇气。尝预修《英宗实录》，以南京翰林院侍读学士卒官。有《听雨亭稿》。